કિશોરકુમાર : રફીસાહેબ મહાન ગાયક હતા એ અનુભવ મેં પોતે પણ કર્યા છે. ગાવામાં ભલે અમારો સાથ ઓછો રહ્યો, પરંતુ આપસી સંબંધો ખૂબ સારા હતા. દિલચસ્પ વાત એ હતી કે હું પોતે પણ એક ગાયક છું. પણ મારા માટે પણ તેમણે પ્લેબૅક સિન્ગિંગ કર્યું છે. ફિલ્મ ‘રંગોલી’, ‘શરારત’, ‘હાથી મેરે સાથી’ જેવી ઘણી ફિલ્મોમાં તેમણે ગીતો ગાયાં છે. ‘હાથી મેરે સાથી’ના બધાં ગીતો મેં ગાયા હતાં, પરંતુ ‘નફરત કી દુનિયા કો છોડ કે પ્યાર કી દુનિયા મેં...’ ગીત ઘણા પ્રયત્નો પછી પણ હું પ્રૉપર રીતે ન ગાઈ શક્યો. એ વખતે છેલ્લે મને થયું કે આ ગીતને શ્રેષ્ઠ ન્યાય રફીસાહેબ જ આપી શકશે. આ તેમની મોટાઈ જ હતી કે તેઓ તરત જ આ ગીત ગાવા માટે રાજી થઈ ગયા. આટલા મોટા ગાયક હોવા છતાં આ ગીત તેમને પહેલાં જ કેમ ઑફર ન કરાયું એ બાબતનો રંજ રાખ્યા વિના ત્વરિત તેઓ આના માટે રાજી થઈ ગયા હતા.